ОТЧЕТ

за дейността на НЧ „Средец-1926” през 2022 г.

Уважаеми членове на Народно читалище „Средец-1926”!

Уважаеми гости! Доброто изпълнение на основните задачи и устойчивото развитие на нашето читалище се дължи на отговорната и всеотдайна работа на служителите и преподавателите, със съществен принос на доброволен труд на членове на читалището.

Основната работа на Настоятелството, служителите и преподавателите през изминалата година беше възпитанието и обучението на децата и младежите, приобщаването им към националната история и култура, снабдяването с книги и работа с читателите от всички възрасти, организиране на беседи, дискусии, екскурзии до културно-исторически обекти. Средно годишният брой на обучаваните в курсовете и школите през периода варира около 350 души. Въпреки икономическата криза броя на нашите курсисти е устойчив, с лека тенденция за увеличаване на броя им. Верни на търсенето на възможности за възстановяване на преустановени или разкриване на нови дейности възстановихме стабилното развитие на театралната и певческата школа. Те имат своите радовни самостоятелни изяви и участват редовно в общите ни концерти и прояви. Много добри са учебните показатели на курсистите по английски език на преподавателката Евгения Чолова. С нейната подготовка доста от тях завършват английска гимназия, като свое второ учебно заведение, получават отлични оценки при кандидатстване в университет. Прекрасните вечери на английския език и култура са вече традиция при завършване на учебната година в класовете на Евгения. Стабилен е интереса към уроците по китара и пиано, на което се дължат добрите постижения на нашите музиканти в участията им в общите и самостоятелни концерти, както на класовете Ирина Свиленова и Павел Павлов по китара, така и на класа по пиано на Грета Вълкова. Със забележителен успех мина китарният ни концерт „Ема и приятели” в ОКИ ДК „Красно село”. Много добре се развива школата ни по класически балет с художествен ръководител Михаела Бързилова. Художествените качества на балетната програма превърна в традиция редовните ни концерти „Да живее класиката!”. Основните читалищни и извън читалищни събития и участия през 2023 г. се ползват с интерес сред нашите зрители. Забележителни успехи постигна читалищният клуб по шахмат, под ръководството треньорите – Лозана Несторова и Николай Ставрев. Продължаваме да работим съвместно с ШК „Славия”, за да имаме право да представяме нашите шахматисти в държавните първенства и турнири, както и тези под егидата на ЕШС и ФИДЕ.

Читалищната Балетна школа „ALLEGRO” продължава участията си в национални и международни конкурси от които ни носи грамоти,дипломи и медалипод ръководство на Михаела Бързилова. Всички участия на читалищната Фолклорна танцова школа „Боговица” и клуб „Българско хоро” са повод за гашето удовлетворение и наслада от техните вихрени танци. Особено успешни са участията в международни фолклорни фестивали Кипър и Италия. Художествената изложба на нашият преподавател в школата ни по рисувана Боян Боянов, в з ОКИ ДК „Красно село” премина при засилен интерес сред любителите на живописта и скулптората. Празничният фолклорен концерт по случай Великденските празници на ТШ „Боговица” и общите ни концерти в салона на читалище „Средец-1926” се радват на засилен зрителски интерес. Концерт-спектакъла „Да живее класиката” на БШ „Алегро”, класовете по пиано и китара, при НЧ „Средец -1926” се утвърдиха трайно в културният ни календар. Вече не можем да си представим творческият сезон без „Китарен звън в лятна вечер”, концерт на класовете по китара с преподаватели Ирина Свиленова и Павел Павлов. На 21.11.2022 г. зарадвахме нашите зрители с концерт в залата на НЧ „Средец-1926”, посветен на „Въведение Богородично в храма и празника на Християнското семейство и учащата се християнска младеж”- клас по пиано с преподавател Грета Вълкова, клас по класически балет с художествен ръководител Михаела Бързилова, клас по китара с преподавател Ирина Свиленова и ФТШ„Боговица” с художествен ръководител Цветанка Арсова. Много добре преминаха Рождественските ни културни празници през месец декември.

Продължават полезните за много деца са логопедичните консултации на логопедката Анета Ерменкова, както и психологичните консултации на психоложката Елица Петрова.

Работата на библиотеката при НЧ „Средец- 1926” през 2022 г. бе изцяло насочена към преодоляване на негативните тенденции от периода на ковид пандемията. През изминалата година основна задача на библиотеката отново беше привличането на деца и ученици за читатели и изграждането им на трайни навици за четене. Ето защо тази година създаденият детски кът беше доразвит. Децата (особено по-малките) с удоволствие идваха да разгледат или прочетат някоя книга или да рисуват. Благодарение на детския кът малките читатели, които посещават занятията в читалището влизат в библиотеката, харесват някоя книга и за да се възползват от услугите на библиотеката родителите им станаха редовни читатели. За пореден път най-слаб интерес към книгата и четенето проявяват тийнейджърите. Те рядко вземат книги. Основно, това, което търсят са авторите и произведенията, изучавани в училище. И през тази година усилията на библиотеката се ориентираха към работата със вече записани читатели и регистриране на нови. Технологиите обаче и тази година повлияха на пълноценното общуване с книгата. Читатели споделят, че четат книги в електронен вариант. Друга задача, която си постави библиотеката през 2022 г. е да следи читателските интереси и да набавя най-търсените от тях книги, както и книги, отговарящи на техните вкусове-основно художествена и детска литература.

През 2022 г. са записани 163-ма читатели или с 13 по-малко от предишната година, като отново тенденцията е към тяхното намаляване. От тях 8 са деца под 14 години и 155 са над 14 годишна възраст. И през тази година основната група читатели, които посещаваха библиотеката са хора над 50-60 годишна възраст. Може да се каже, че в общи линии броя на читателите се запазва, но при децата има намаление на броя записали се.

Развитието и навлизането на новите технологии дава отражение най-вече върху справочно- информационната работа на библиотеката. Почти всички хора вече имат собствен лаптоп и смартфон и не им се налага да посещават Библиотечно-информационния център, за да работят с компютър. Поради същата причина вече не се използват традиционните справочни издания- речници, енциклопедии и др. За подобен вид справки се разчита основно на Интернет. По-възрастните читатели пък имат близки, които им съдействат с техниката. Това е обяснението на факта, че през 2022 г. беше извършена само една справка на компютъра с учебна цел.

Поради ангажираността на работещите читатели и спецификата на другата основна група ползватели на библиотеката – предимно възрастни и трудно подвижни хора не беше осъществено нито едно от планираните за 2022 г. културно-масови мероприятия. Културно масовата работа през тази година беше насочена предимно към децата.

На 01.11.22 г. по повод Деня на народните будители библиотеката беше посетена от деца от 134–та Логопедична детска градина.

На 10.12.22 г. беше проведено тържество по случай Коледа за децата с викторина и награда - хубава книга. Отново беше поддържана витрината пред библиотеката, посветена на годишнините от рождението на различни писатели и културни дейци. Бяха изложени 59 витрини- по 4-6 или дори повече годишнини всеки месец.

През 2022 г. комплектуването на библиотечния фонд се извърши предимно от доброволни дарения, поради липса на средства за закупуване на нови книги. При подбора за попълване на фонда голям превес отново бе даден на художествената литература и по-малко на други отрасли на знанието – изкуство, философия, психология, обществено-политическа литература и др. Това се наложи поради факта, че читателската аудитория на библиотеката е насочена именно към този тип литература(четат се предимно съвременни любовни и криминални романи). Въпреки всичко някои читатели дариха търсени и представляващи интерес книги (особено детска литература). В сравнение с миналата година регистрационните единици са със 105 бр. по- малко. И тази година участвахме с проект към Министерството на културата „Българските библиотеки-съвременни центрове за четене и информираност - 2022 г.”. За съжаление обаче този път не бяхме одобрени и не го спечелихме. Основните източници за снабдяване с нова литература през 2022 г. са:

* Покупка – 1 библиотечни документа за сумата от 70.00 лв.
* Доброволни дарения от читатели - 391 библиотечни документа за сумата от 3767.61 лв.
* Дарение от фондация „Детски книги”- 5 библиотечни документа за сумата от 98.00 лв.
* Всичко - 397- библиотечни документа за 3935.61 лв.

През 2022 г. е направен абонамент за 2023 г. за 3 периодични издания на обща стойност 600.95 лв. Абонаментът е направен със средства от членския внос на библиотеката. Отново, през 2022 г. освен абонираните от нас издания, получавахме като дарение и в-к „Пенсионери”.

Като резултат от проведеното през 2022 г. прочистване на библиотечния фонд бяха отчислени общо 502 регистрационни единици на стойност 212.40 лв. Книгите са физически изхабени. През 2022 г. не бяха давани книги за подвързия, поради липса на средства и възможност за заменяне на скъсаните книги със същите заглавия от дарения.

На 01.01.2023 г. фондът на библиотеката е 21 708 регистрационни единици, разпределени както следва:

Обществено-политическа литература - 2749 регистрационни единици

Друга научна литература - 2286 регистрационни единици Художествена литература - 13481 регистрационни единици Детска литература - 3192 регистрационни единици

През 2022 г. не бяха извършени съществени промени в материалната база на библиотеката. Библиотеката е общообразователна. Съотношението между белетристика и отраслова литература е 70 % към 30 % съответно регистрационни единици. През 2022 г. в библиотеката работят две библиотекарки. Работното време на библиотеката остана непроменено - от 8.30 ч. до 19.00 ч./ с обедна почивка от 14.00 ч. до 14.30 ч/. През тази година библиотекарките не са посещавали квалификационни курсове.

Финансовото състояние на читалището през отчетния период е сравнително стабилно. При редовните подобрения на материалната база на читалището, при разрастването на културно-просветната, спортно-туристическата и социална дейност, финансовите резерви, които Настоятелството всяка година запазва, създават чувство на устойчивост и стабилност, така необходимо в атмосферата на обща финансова и икономическа криза. Във фоайето отстранихпе по-голямата етажерка, по указание на противопожарните органи, за да не се стеснява перимеметъра на аварийния изход. Подобрените условия срещат всеобщо одобрение от всички посещаващи нашето читалище. Зад всичко това стои дългогодишна търпелива и упорита работа. И няма да спрем, защото усилията ни се възнаграждават от веселата глъч на децата и одобрителното благоразположение на техните близки. Тези подобрения в условията за работа в читалището съдействат за значителния организационен и художествен подем на творческата и културна дейност през отминалата година . Ставаме все по-търсени от хората от Красно село и много други, дори отдалечени райони на София, но нищо не може да замени приятното усещане, че за красноселци любимото читалище е НЧ „Средец-1926”.